








Projektas

PANEVĖŽIO MIESTO SAVIVALDYBĖS TARYBA

                                                          SPRENDIMAS

DĖL PINIGINĖS SOCIALINĖS PARAMOS PANEVĖŽIO MIESTO  NEPASITURINTIEMS GYVENTOJAMS TVARKOS APRAŠO PATVIRTINIMO IR SAVIVALDYBĖS TARYBOS 2010 M. BIRŽELIO 10 D. SPRENDIMO NR. 1-53-7
 1 PUNKTO PRIPAŽINIMO NETEKUSIU GALIOS

2012 m.                    d. Nr.  

Panevėžys

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2000, Nr. 91-2832; 2008, Nr. 113-4290) 18 straipsnio 1 dalimi  ir Piniginės socialinės paramos nepasiturintiems gyventojams įstatymu (Žin., 2003, Nr. 73-3352; 2006, Nr. 130-4889; 2011, Nr. 155-7353), Panevėžio miesto savivaldybės taryba n u s p r e n d ž i a:

1. Patvirtinti Piniginės socialinės paramos Panevėžio miesto  nepasiturintiems gyventojams tvarkos aprašą (pridedama).

2. Nustatyti, kad iš Panevėžio miesto savivaldybės biudžeto lėšų neskiriamos:

2.1. pašalpos skolai už būstą sumokėti;

2.2. karšto ir geriamojo vandens  išlaidų kompensacijos  už didesnį karšto ir geriamojo vandens kiekį, negu Lietuvos Respublikos piniginės socialinės paramos nepasiturintiems gyventojams įstatyme nustatyti normatyvai;

2.3. kompensacijos už  būsto išlaidas, nenurodytas 2.2  papunktyje minimame įstatyme.  
3. Pripažinti netekusiu galios Panevėžio miesto savivaldybės tarybos 2010 m. birželio 10 d. sprendimo Nr. 1-53-7 ,,Dėl Piniginės socialinės paramos Panevėžio miesto nepasiturinčioms šeimoms ir vieniems gyvenantiems asmenims tvarkos aprašo patvirtinimo, savivaldybės Tarybos 2007 m. balandžio 26 d. sprendimo Nr. 1-3-12  1 punkto pripažinimo netekusiu galios “ 1 punktą.

2012 m.                d. sprendimu Nr.

PINIGINĖS   SOCIALINĖS PARAMOS PANEVĖŽIO MIESTO NEPASITURINTIEMS  GYVENTOJAMS TVARKOS APRAŠAS

I. BENDROSIOS NUOSTATOS

1. Piniginės socialinės paramos Panevėžio miesto  nepasiturintiems gyventojams tvarkos apraše (toliau – Aprašas) nustatyta:

 1.1. piniginės socialinės paramos (socialinės pašalpos ir būsto šildymo išlaidų,  geriamojo vandens išlaidų ir karšto vandens išlaidų kompensacijų), reglamentuojamos Lietuvos Respublikos piniginės socialinės paramos nepasiturintiems gyventojams įstatyme (toliau – Įstatymas), teikimo sąlygos, atitinkančios Įstatymo reikalavimus skirti paramą;

 1.2. paramos  skyrimo  terminai;

 1.3.  paramos teikimo formos ir būdai;

 1.4. šildymo išlaidų,  geriamojo vandens išlaidų ir karšto vandens išlaidų kompensacijų dydžių skaičiuotojai;

 1.5. neteisėtai gautos piniginės socialinės paramos grąžinimo tvarka. 
2. Socialinė pašalpa, jei jos prašančių bendrai gyvenančių asmenų arba vieno gyvenančio asmens pajamos yra mažesnės už valstybės remiamas pajamas bendrai gyvenantiems asmenims arba vienam gyvenančiam asmeniui, ir būsto šildymo išlaidų,  geriamojo vandens išlaidų ir karšto vandens išlaidų kompensacijos (toliau – kompensacijos), kai  socialinės pašalpos ir (ar) kompensacijų  prašančių bendrai gyvenančių asmenų arba vieno gyvenančio asmens turimo turto vertė neatitinka Įstatymo nustatytų reikalavimų asmens(-ų) turimo turto vertei ir (arba) neatitinka Įstatymo nustatytų vyresniam kaip 18 metų asmeniui arba vaikui (įvaikiui) sąlygų, kurioms esant  asmuo turi teisę į piniginę socialinę paramą, skiriamos Paramos teikimo komisijos sprendimu.
3. Socialinė pašalpa ir kompensacijos asmenims, patyrusiems socialinę riziką, yra skiriamos ir teikiamos pagal savivaldybės Tarybos sprendimu patvirtintą Socialinės paramos teikimo patyrusiems socialinę riziką asmenims tvarkos aprašą.
4. Piniginę socialinę paramą  asmenims, deklaravusiems  gyvenamąją vietą Panevėžio miesto savivaldybės teritorijoje ar nuomojantiems būstą Panevėžio mieste, arba įtrauktiems į gyvenamosios vietos neturinčių asmenų apskaitą Panevėžio miesto savivaldybėje, skiria ir teikia  Savivaldybės administracijos Socialinės paramos skyrius  (toliau – Socialinės paramos skyrius).  
II. DOKUMENTAI, BŪTINI PINIGINEI SOCIALINEI PARAMAI SKIRTI

5. Kreipiantis dėl piniginės socialinės paramos skyrimo, prie prašymo, atsižvelgiant į aplinkybes, lemiančias  bendrai gyvenančių asmenų ar vieno gyvenančio asmens teisę į piniginę socialinę paramą, Socialinės paramos skyriui būtina pateikti šiuos dokumentus:

5.1. vyresnių kaip 18 metų šeimos narių asmens tapatybės dokumentus (Lietuvos Respublikos piliečio pasą arba asmens tapatybės kortelę, arba Lietuvos Respublikos pasą, arba leidimą nuolat gyventi Lietuvos Respublikoje, arba laikiną asmens pažymėjimą, arba užsienio  valstybės  piliečio pilietybę patvirtinantį dokumentą);

5.2. vaiko (vaikų) gimimo liudijimą (liudijimus); 
5.3. santuokos, ištuokos, mirties liudijimą (liudijimus) arba kompetentingos institucijos dokumentą (dokumentus), patvirtinantį(-čius) santuokos, ištuokos, mirties faktą  arba ieškinį dėl santuokos nutraukimo ir dokumentus, įrodančius, kad vyksta ginčas dėl santuokos nutraukimo;

5.4. ieškinį dėl tėvystės nustatymo ir vaiko (vaikų) išlaikymo priteisimo dokumentą arba dokumentą, patvirtinantį aplinkybę, kad teisme yra nagrinėjama byla dėl tėvystės nustatymo ir vaiko (vaikų) išlaikymo priteisimo;

5.5. teismo nutartį dėl išlaikymo vaikams priteisimo arba teismo patvirtintą sutartį dėl vaiko (vaikų) išlaikymo;

5.6. juridinių asmenų pažymą apie vaiko (vaikų) išlaikymui gaunamas (negaunamas) periodines išmokas (alimentus) arba kitų kompetentingų institucijų dokumentus, patvirtinančius išspręstą (sprendžiamą) vaiko (vaikų) materialinį išlaikymą;

5.7. neįgaliojo, invalido, pensininko pažymėjimą (pažymėjimus);

5.8. teismo sprendimą ar nutartį dėl asmens pripažinimo neveiksniu;

5.9. sveikatos priežiūros įstaigos pažymą apie nėštumą;

5.10. valstybės ar savivaldybės finansuojamos įstaigos pažymą (pažymas) apie teikiamą išlaikymą;

5.11. sveikatos priežiūros įstaigos pažymą apie tai, kad vaikui rekomenduojama nelankyti ugdymo ar mokymo įstaigos;

5.12. kompetentingos institucijos pažymą (dokumentą) apie bausmės atlikimą, sulaikymą, suėmimą, paieškos paskelbimą ar pripažinimą nežinia kur esančiu; 

5.13.  darbo sutartį, kai nustatytas ne visas darbo laikas pagal Darbo kodekso 146 straipsnio 1 dalį;

5.14. sveikatos priežiūros įstaigos pažymą (pažymas) apie gydymo stacionare trukmę arba   pranešimą apie nedarbingumo pažymėjimo išdavimą;

5.15. banko atsiskaitomosios sąskaitos numerį;

5.16. žemės ūkio paskirties žemės nuomos sutartį(-is), patvirtintą(-as)  notariškai arba įregistruotą(-as) viešame registre,  ir (ar) būsto nuomos sutartį(-is),   įregistruotą(-as)  viešame registre;

5.17. visų  bendrai gyvenančių asmenų arba vieno gyvenančio asmens pažymą (pažymas) apie gaunamas pajamas; 

5.18. pažymą (pažymas) iš mokymo įstaigos, jeigu vyresnis (vyresni) nei 16 metų vaikas (vaikai) mokosi;

5.19. sąskaitą už komunalines paslaugas ir (arba) atsiskaitomąją knygelę;

5.20. kitus šiame Apraše neišvardytus dokumentus, turinčius įtakos piniginės socialinės paramos skyrimui.

6. Visi dokumentai turi būti pateikiami valstybine kalba. Reikalingų pateikti dokumentų sąrašas gali keistis Panevėžio miesto savivaldybės administracijai sudarius sutartis su valstybės ar savivaldybės įmonėmis, institucijomis, įstaigomis ar organizacijomis dėl duomenų, esančių jų duomenų bazėje, apie asmenis, kurie kreipiasi dėl piniginės socialinės paramos, gavimo. 

III. SOCIALINĖS PAŠALPOS SKYRIMO IR TEIKIMO TVARKA

7. Socialinės pašalpos  skiriamos Socialinės paramos skyriaus vedėjo arba vedėjo pavaduotojo sprendimu. Šis sprendimas gali būti skundžiamas teisės aktų  nustatyta tvarka.
8. Socialinė pašalpa  skiriama 6 mėnesių laikotarpiui nedirbantiems senatvės pensijos amžiaus sulaukusiems asmenims arba nedirbantiems asmenims, kuriems nustatytas ne didesnis kaip 45 procentų darbingumo lygis (I ar II grupės invalidams), jei  bendrai gyvenančių asmenų arba vieno gyvenančio asmens pajamų šaltinis (bet ne jo dydis) nesikeis.

9. Socialinė pašalpa gali būti  skiriama trumpesniam negu 6 mėnesių laikotarpiui, jei žinomos priežastys, dėl kurių  bendrai gyvenantys asmenys arba vienas gyvenantis asmuo per šį laikotarpį:

9.1. neteks teisės į piniginę socialinę paramą;

9.2. keisis piniginės socialinės paramos dydis.


10. Socialinė pašalpa  teikiama  pinigais ir (ar)  nepinigine forma pasirenkant vieną arba derinant  teikimo formas. Nepinigine forma socialinė pašalpa gali būti teikiama šiais būdais: 

10.1.  socialine kortele,  skirta pirkti parduotuvėse (prekybos centruose) parduodamas prekes, išskyrus alkoholio, tabako gaminius bei loterijos bilietus, ir (ar) atsiskaityti už komunalines paslaugas; 

10.2. pervedant pašalpą ar jos dalį  įmonėms, tiekiančioms energiją, kurą, geriamąjį ir karštą vandenį, už suteiktas paslaugas socialinės pašalpos gavėjams į šių  įmonių atsiskaitomąsias sąskaitas bankuose;

10.3. pervedant pašalpą ar jos dalį  būsto savininkui fiziniam ar juridiniam asmeniui  už suteiktas  socialinės pašalpos gavėjams būsto nuomos pagal sudarytą sutartį  paslaugas  į šių asmenų  atsiskaitomąsias sąskaitas bankuose.

 11. Socialinės pašalpos  teikimo nepinigine forma būdą (būdus) pasirenka socialinės pašalpos gavėjas (išskyrus asmenis, patyrusius socialinę riziką). Jeigu socialinės pašalpos gavėjas atsisako pasirinkti socialinės pašalpos teikimo būdą (būdus), jam socialinė pašalpa teikiama socialine kortele. 

12. Socialinė pašalpa pinigais mokama už praėjusį mėnesį, pinigus pervedant iki mėnesio 25 dienos  į banke esančią gavėjo sąskaitą arba pristatant į namus, išskyrus atvejus:

12.1.  nustatytus šio Aprašo  13  punkte;

12.2. kai socialinės pašalpos gavėjai  yra patyrę socialinę riziką  asmenys. 

13. Socialinė pašalpa, paskirta vaikui (vaikams), teikiama:
13.1. pinigais:

13.1.1. jeigu bendrai gyvenantys asmenys nepateikė visos ir teisingos informacijos, įrodančios bendrai gyvenančių asmenų teisę gauti piniginę socialinę paramą, ir būtinų piniginei socialinei paramai gauti dokumentų arba per mėnesį nepranešė apie materialinės padėties pasikeitimą ar atsiradusias aplinkybes, turinčias įtakos teisei į piniginę socialinę paramą arba piniginės socialinės paramos dydžiui;
13.1.2.  jeigu bendrai gyvenantys asmenys neišnaudoja visų teisėtų kitų pajamų gavimo galimybių (sudaryti teismo patvirtintą sutartį dėl vaiko (įvaikio) materialinio išlaikymo, kreiptis į Vaikų išlaikymo fondo administratorių, gauti teisės aktais nustatytas priklausančias išmokas ir (ar) pašalpas ir kita), bet  ne ilgiau kaip 3 mėnesius;  
13.1.3. jeigu pasibaigus Aprašo 1.3.1.2 papunktyje įvardytam 3 mėnesių terminui visos teisėtos kitų pajamų gavimo galimybės nebus išnaudotos, vaikui (vaikams) paskirta socialinė pašalpa teikiama derinant jos teikimo formą (50 procentų paskirtos socialinės pašalpos teikiama pinigais, 50 procentų – nepinigine forma), kol pareigos bus įvykdytos;
13.2. nepinigine forma:
13.2.1. šešis  mėnesius, jeigu bendrai gyvenantys asmenys piniginės socialinės paramos teikimo laikotarpiu nelegaliai gavo ar gauna pajamas ir (ar) nelegaliai dirbo ar dirba, gavus informacijos iš nelegalaus darbo kontrolę ir prevenciją vykdančių institucijų;
13.2.2.  jeigu bendrai gyvenantys asmenys nedeklaruoja turimo turto (įskaitant gaunamas pajamas) Lietuvos Respublikos gyventojų turto deklaravimo įstatymo nustatyta tvarka Savivaldybės administracijos reikalavimu, kol turimas turtas (įskaitant gaunamas pajamas) bus deklaruotas;
13.2.3. jeigu bendrai gyvenantys asmenys nesudaro Socialinės paramos skyriaus  darbuotojams galimybės tikrinti gyvenimo sąlygas, turimą turtą ir užimtumą, kol šios galimybės bus sudarytos.

14. Neteisėtai gauta socialinė pašalpa turi būti grąžinta visą neteisėtai gautą  sumą grąžinant iš karto arba sumokant ją dalimis. 
15. Negrąžinta neteisėtai gauta socialinė pašalpa yra išskaičiuojama Socialinės paramos skyriaus vedėjo arba vedėjo pavaduotojo sprendimu iš gavėjui paskirtos piniginės socialinės paramos, teikiamos pinigine forma, išskaičiuojant ne daugiau kaip po 20 procentų mokėtinos sumos per mėnesį, jeigu nėra piniginę socialinę paramą gaunančio asmens raštu pateikto sutikimo išskaičiuoti didesnę mokėtinos sumos dalį per mėnesį ar visą mokėtiną sumą. Jei yra paramą gaunančio asmens raštu pateiktas prašymas išskaičiuoti mažiau nei  20 procentų mokėtinos sumos per mėnesį, išskaičiuojama suma nustatoma atsižvelgiant į tokį prašymą. 
16. Jeigu  piniginė socialinė parama  toliau nebepriklauso, likusi dar negrąžinta  pašalpos dalis grąžinama pinigais. Jeigu neteisėtai gauta socialinė pašalpa  negrąžinta arba neišskaičiuota, likusi skola išieškoma Lietuvos Respublikos civilinio proceso kodekso nustatyta tvarka, jeigu su išieškojimu susijusios administravimo išlaidos neviršija išieškotinos sumos.
IV.  KOMPENSACIJŲ SKYRIMO IR TEIKIMO TVARKA
17. Kompensacijos  skiriamos pagal Socialinės paramos skyriaus vedėjo arba vedėjo pavaduotojo pasirašytas pažymas (forma patvirtinta Lietuvos Respublikos socialinės apsaugos ir darbo ministro įsakymu):

17.1.  apie bendrai gyvenančių asmenų arba vieno gyvenančio asmens pajamas ir taikomus normatyvus būsto šildymo išlaidų, geriamojo vandens išlaidų ir karšto vandens išlaidų kompensacijoms apskaičiuoti;

17.2. apie bendrai gyvenančių asmenų arba vienų gyvenančių asmenų, deklaravusių gyvenamąją vietą ar būstą nuomojančių viename būste,  pajamas ir taikomus normatyvus būsto šildymo išlaidų, geriamojo vandens išlaidų ir karšto vandens išlaidų kompensacijoms apskaičiuoti. 


18. Kompensacijos skiriamos 6 mėnesių laikotarpiui nedirbantiems senatvės pensijos amžiaus sulaukusiems asmenims arba nedirbantiems asmenims, kuriems nustatytas ne didesnis kaip 45 procentų darbingumo lygis (I ar II grupės invalidams), jei  bendrai gyvenančių asmenų arba vieno gyvenančio asmens pajamų šaltinis (bet ne jo dydis) nesikeis.

19. Kompensacijos skiriamos trumpesniam negu  6 mėnesių laikotarpiui, jei žinomos priežastys, dėl kurių  bendrai gyvenantys asmenys arba vienas gyvenantis asmuo per šį laikotarpį:

19.1. neteks teisės į piniginę socialinę paramą;

19.2. keisis piniginės socialinės paramos dydis.
20. Kompensacijų dydį, vadovaudamiesi Įstatymu, apskaičiuoja:

20.1. šilumos energiją, geriamąjį ir karštą vandenį tiekiančios įmonės, kai šilumos energija, geriamasis ir karštas vanduo tiekiami centralizuotai arba būstas šildomas ir karštas vanduo ruošiamas gamtinėmis dujomis pagal sutartis, sudarytas su Savivaldybės administracija, pagal Socialinės paramos skyriaus elektroniniu būdu pateiktus sąrašus;

20.2. daugiabučių namų savininkų bendrijos, neturinčios sutarčių su įmonėmis, tiekiančiomis šilumos energiją, geriamąjį ir karštą vandenį, dėl kompensacijų apskaičiavimo,   pagal  Aprašo 17  punkte aprašytas pažymas, kurias  bendrijai pateikia kompensacijų prašantis asmuo;

20.3. Socialinės paramos skyrius, kai būstui šildyti ir karštam vandeniui ruošti naudojamas  kietasis  kuras, kurio vieno kubinio metro  kaina (įskaitant pridėtinės vertės mokestį) nustatoma savivaldybės Tarybos sprendimu.
21. Paskirtos kompensacijos, teikiamos (išskyrus Aprašo 23 punkte nurodytus atvejus) už kiekvieną praėjusį mėnesį, jeigu dėl kompensacijų skyrimo buvo kreiptasi į Socialinės paramos skyrių  ir visi reikalingi dokumentai (duomenys) pateikti bei iš kitų institucijų gauti iki einamojo mėnesio 20 dienos. Priešingu atveju paskirtos kompensacijos teikiamos dar kitą mėnesį už visus praėjusius mėnesius, kuriais turi teisę bendrai gyvenantys asmenys arba vienas gyvenantis asmuo į kompensacijas. 

22. Apskaičiuotos  kompensacijos yra teikiamos:
22.1. pervedant kompensacijų sumas pagal šilumos energiją, geriamąjį ir karštą vandenį tiekiančių įmonių pateiktas paraiškas  į įmonių  atsiskaitomąsias  sąskaitas bankuose, kai  Socialinės paramos skyrius  suderina su įmone  kompensacijų importui skirtų duomenų testavimo protokolus;
22.2. pagal  Socialinės paramos skyriaus vedėjo arba vedėjo pavaduotojo sprendimą pinigais, kai būstas šildomas ir karštas vanduo ruošiamas naudojant gamtines dujas arba kietą kurą, išskyrus atvejus, kai gavėjai yra asmenys, patyrę socialinę riziką.  
23. Bendrai gyvenantiems asmenims arba vienam gyvenančiam asmeniui, kurie įsiskolino už būsto šildymą, geriamąjį ir karštą vandenį, kompensacija(-os) už praeitą laiką  teikiama(-os)  tik tokiu atveju, jei su energijos, kuro, vandens tiekėjais yra sudaryta sutartis(-ys) dėl dalies skolos apmokėjimo, kas mėnesį grąžinant ne daugiau kaip 20 procentų bendrai gyvenančių asmenų ar vieno gyvenančio asmens pajamų,  ir sutartis(-ys) yra vykdoma(-mos) arba teismas yra priteisęs apmokėti skolą. Kompensacija pradedama skaičiuoti  nuo sutarties sudarymo mėnesio. Už laikotarpį, per kurį nevykdomi sutarties įsipareigojimai, kompensacijos neteikiamos. 
24. Duomenis apie paskirtos kompensacijos dydį kompensacijų gavėjams (išskyrus  būstui šildyti ir karštam vandens ruošti naudojantiems gamtines dujas ar  kietąjį  kurą) teikia  šilumos energiją, geriamąjį ir karštą vandenį tiekiančios įmonės  savo mokėjimo už būsto šildymą, geriamąjį ir karštą vandenį pranešimuose arba gyvenamųjų namų bendrijos savo pranešimuose.
Kompensacijų gavėjams, būstui šildyti ir karštam vandeniui ruošti naudojantiems gamtines dujas ar  kietąjį  kurą, duomenis apie paskirtą kompensacijos dydį teikia Socialinės paramos skyrius Įstatymo nustatyta tvarka.

25. Neteisingai apskaičiuotos būsto šildymo išlaidų ir  karšto vandens išlaidų kompensacijos, kai būstas šildomas ir karštas vanduo ruošiamas centralizuotu būdu arba naudojant gamtines dujas, ir geriamojo vandens išlaidų kompensacijos perskaičiuojamos pagal Socialinės paramos skyriaus raštą, kuriame turi būti nurodyta perskaičiavimo priežastis ir laikotarpis, už kurį turi būti perskaičiuota kompensacija.    

26.  Neteisėtai gautos būsto šildymo išlaidų ir (ar) karšto vandens išlaidų kompensacijos, kai būstas šildomas ir karštas vanduo ruošiamas centralizuotu būdu arba naudojant gamtines dujas, ir geriamojo vandens išlaidų kompensacijos pagal Socialinės paramos skyriaus raštą turi būti grąžinamos  gavėjui sudarius sutartį dėl neteisėtai gautos kompensacijos grąžinimo, kas mėnesį grąžinant ne daugiau kaip 20 procentų bendrai gyvenančių asmenų ar vieno gyvenančio asmens pajamų. 
27. Neteisėtai kompensacijos gavėjo  gautos pinigais būsto šildymo išlaidų ir  karšto vandens išlaidų kompensacijos grąžinamos Socialinės paramos skyriaus vedėjo arba jo pavaduotojo sprendimu iš pareiškėjui priklausančios piniginės socialinės paramos sumos išskaičiuojant ne daugiau kaip po dvidešimt procentų mokėtinos sumos per mėnesį. 

28. Jeigu neteisėtai gautos kompensacijos   negrąžintos arba neišskaičiuotos, likusi skola išieškoma Lietuvos Respublikos civilinio proceso kodekso nustatyta tvarka, jeigu su išieškojimu susijusios administravimo išlaidos neviršija išieškotinos sumos. 

V. SOCIALINĖS PARAMOS SKYRIAUS TEISĖS IR PAREIGOS
29. Socialinės paramos skyrius turi teisę: 

29.1. papildomai apklausti asmenis, kurie kreipiasi dėl piniginės socialinės paramos ar gauna šią paramą, tikrinti jų pateiktus dokumentus, reikalauti ir gauti  papildomų duomenų, įrodančių bendrai gyvenančių asmenų arba vieno gyvenančio asmens teisę gauti piniginę socialinę paramą;

29.2. tikrinti  piniginės socialinės paramos prašančių asmenų gyvenimo sąlygas, turimą turtą, užimtumą, surašyti buities  ir gyvenimo sąlygų patikrinimo aktą, kurio pagrindu piniginė socialinė parama gali būti skiriama, neskiriama ar nutraukiamas jos mokėjimas.
30. Socialinės paramos skyrius   atsako už:

30.1. teikiamų duomenų,   išduodamų pažymų teisingumą,  pagrįstą ir teisingą piniginės socialinės paramos  skyrimą ir teikimą.
30.2. piniginės socialinės paramos prašančių  asmenų pateiktų ir apie juos gautų duomenų piniginei socialinei paramai skirti konfidencialumą. 
___________________________________


